Christian H. Hansen (DF), 2007-04-19:
Det vil jeg starte med at beklage.
Det har været et fundament for os.
Også når vi har diskuteret landbrugslove, har vi lagt meget vægt på, at det var en af de ting, man skulle holde fast i, nemlig det her med selvejet.
Vi synes også, det handler meget om, at vi skal have noget befolkning ude i landdistrikterne; det har altså betydning, at vi har haft mulighed for det.
Nu er der så sket det, at – og det er meget, meget beklageligt – der er faldet en dom i den såkaldte Festersensag, hvor EF-Domstolen nu fastslår, at bopælskravet for landbrugsejendomme under 30 ha i sin nuværende udformning i lov om landbrugsejendomme er uforeneligt med EF-traktatens artikel 56 om kapitalens frie bevægelighed.
Det var meget, meget skuffende, da dommen faldt, at det eneste, vi kunne konstatere, var en regering, der sagde: Ja, det er ikke så godt, og nu er der nogle problemer.
Vi har også i regeringen syntes, at det med bopælspligten var vigtigt.
Når man nu i dag siger, at det med bopælspligten er vigtigt for os – vi hørte det også fra Venstres ordfører – så tror jeg egentlig, det bare er noget, man siger, fordi det lyder godt.
Inderst inde tror jeg faktisk ikke, man mener det, for så havde man været lidt mere afvisende, da dommen faldt.
Jeg tror, at det, der sker, og det, der er sket med den her dom, er yderligere et tegn på, at hvis man er tilhænger af EU, så er man også tilhænger af, at man synes, at vi som land skal blive indskrænket mere og mere med hensyn til, hvad vi selv må få lov til at bestemme.
Vi skal egentlig heller ikke selv vedtage og behandle nogle love, som kommer fra en regering, det må vi heller ikke.
Det er noget, man klarer nede fra EU.
Vi bliver simpelt hen et ekspeditionskontor.
Som før nævnt har vi altid i Dansk Folkeparti ment, at det er meget, meget vigtigt med bopælspligten.
Det har jo været fremme i dag, at det faktisk ikke engang er sikkert, at det, man kommer med, kan være med til at sikre selvejet.
Så vi synes, det er meget, meget, meget sløvt, hvad der bliver præsenteret i den her forbindelse.
Trods det, at regeringen har lagt sig fuldstændig på knæ for EU-systemet en gang mere – man har så fundet nogle samarbejdspartnere, som jo er med i det kor; det vidste vi måske nok godt allerede på forhånd at man ville – skal det jo siges, at når nu regeringen får fundet ud af at lave et forslag, så vil vi i Dansk Folkeparti kigge på det forslag og undersøge, om det virkelig holder stik, hvad der nu bliver sagt.
Jeg vil bare sige, at vi vil undersøge det til bunds og være hundrede procent sikre på, at der bare er en lille smule rigtigt i det, som er blevet sagt fra regeringens side i den her sag indtil nu.
Så må jeg konstatere, at det er meget, meget, meget beklageligt, at regeringen ikke har så meget som sagt, at den synes, at den her dom er beklagelig.
Vi forstår det simpelt hen ikke i Dansk Folkeparti.
Men sådan kan der jo være nogle ting, man ikke skal forstå.
Jeg skal også fremlægge et: Forslag til vedtagelse
»Folketinget finder EF-Domstolens afgørelse i den såkaldte Festersensag, der fastslog, at den danske bopælspligt strider mod EU-reglerne om kapitalens frie bevægelighed, stærkt utilfredsstillende.
Folketinget beklager den affolkning, som domstolens kendelse kan medføre i landdistriktsområderne.
På denne baggrund opfordrer Folketinget regeringen til at komme med initiativer, der kan imødegå skadevirkningerne af domstolens kendelse.«